KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c aladohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON SUOSITUS rannikkoalueiden yhdennetyn käytön ja hoidon toteuttamisesta Euroopassa KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2000/0227 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c aladohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON SUOSITUS rannikkoalueiden yhdennetyn käytön ja hoidon toteuttamisesta Euroopassa

1. Johdanto

Euroopan yhteisön perustamissopimuksen 251 artiklan 2 kohdan c luetelmakohdassa määrätään, että komissio antaa lausunnon tarkistuksista, joita Euroopan parlamentti on ehdottanut toisessa käsittelyssä. Komissio antaa jäljempänä lausuntonsa kahdeksasta tarkistuksesta, joita parlamentti on ehdottanut.

2. Tausta

Ehdotus toimitettiin Euroopan parlamentille ja neuvostolle (asiakirja KOM(2000)545 lopullinen - 2000/0227 COD): // 8. syyskuuta 2000

Alueiden komitean lausunto: // 14. helmikuuta 2001

Talous- ja sosiaalikomitean lausunto: // 28. maaliskuuta 2001

Euroopan parlamentin lausunto, ensimmäinen käsittely: // 2.-5. heinäkuuta 2001

Muutettu ehdotus toimitettiin Euroopan parlamentille ja neuvostolle (asiakirja KOM(2001)533 lopullinen - 2000/0227 COD): // 26. syyskuuta 2001

Yhteinen kanta hyväksyttiin: // 13. joulukuuta 2001

Euroopan parlamentti vastaanotti yhteisen kannan: // 17. tammikuuta 2002

Komission lausunto yhteisestä kannasta toimitettiin: // 11. tammikuuta 2002

Euroopan parlamentti hyväksyi toisessa käsittelyssään 10. huhtikuuta 2002 kahdeksan tarkistusta. Näillä tarkistuksilla muutetaan pääasiassa yhteisessä kannassa esitettyä aikataulua sekä tarkennetaan tekstiä.

3. KOMISSION EHDOTUKSEN TAVOITE

Ehdotuksen tarkoituksena on rohkaista jäsenvaltioita tekemään kansalliset selvitykset rannikkoalueiden yhdennetyn käytön ja hoidon toteuttamiseen liittyvästä lainsäädännöstä, laitoksista ja toimijoista ja kehittämään tämän perusteella kansallinen strategia (tai kansalliset strategiat) rannikkoalueiden yhdennetyn käytön ja hoidon edistämiseksi.

Ehdotus tehtiin rannikkoalueiden yhdennettyä käyttöä ja hoitoa koskevan komission esittelyohjelman sekä sen perusteella laaditun strategian (KOM/2000/547) perusteella. Ohjelmasta ja strategiasta kävi ilmi, että rannikkoalueiden tila Euroopassa huononee ja että tämä suuntaus voidaan pysäyttää tai kääntää ainoastaan toteuttamalla yhtenäisiä toimia, joihin osallistuvat kaikki hallinnon tasot paikalliselta Euroopan tasolle. Suosituksessa kehotetaan jäsenvaltioita toteuttamaan kansallisella tasolla tarvittavat toimet yhteistyössä alueellisten ja paikallisten viranomaisten kanssa

4. KOMISSION LAUSUNTO EUROOPAN PARLAMENTIN TARKISTUKSISTA

Parlamentti hyväksyi 10. huhtikuuta 2002 kahdeksan tarkistusta (tarkistuksen 1 sekä tarkistukset 9-15). Komissio hyväksyy kaikki tarkistukset kokonaan.

Komissio suhtautuu erittäin myönteisesti Euroopan parlamentin tarkistuksiin, koska ne selkeyttävät tekstiä entisestään ja tuovat esiin erityistä huolta aiheuttavia kysymyksiä, kuten rannikoiden väestömäärän aiheuttamat paineet sekä ilmastonmuutoksen vaikutukset (tarkistukset 1 ja 11). Tarkistuksella 15 lisätään hyödyllisellä tavalla politiikkojen ja lainsäädännön arviointi jäsenvaltioiden kertomuksia koskeviin vaatimuksiin. Muut tarkistukset vahvistavat tekstin niitä osuuksia, jotka koskevat paikallisten ja alueellisten viranomaisten sekä kansainvälisten organisaatioiden kuulemista (tarkistukset 9, 12 ja 13). Tarkistus 10 viittaa hyödyllisellä tavalla rannikkoalueiden yhdennettyä käyttöä ja hoitoa koskevassa komission esittelyohjelmassa määritettyihin parhaisiin käytäntöihin.

Tarkistuksissa 14 ja 15 ehdotetut määräajat kertomusten laatimista varten ovat tasapainoinen ratkaisu yhteisen kannan ja alunperin ehdotetun kahden vuoden välillä. Komissio on tietoinen siitä, että kansallisten strategioiden laatiminen edellyttää merkittäviä ponnistuksia useimmissa jäsenvaltioissa. Ehdotus 45 kuukauden määräajasta jäsenvaltioiden kertomusten laatimista ja 55 kuukauden määräajasta komission arviointia varten on realistinen ja hyväksyttävissä.

5. PÄÄTELMÄT

Komissio muuttaa ehdotustaan perustamissopimuksen 250 artiklan 2 kohdan mukaisesti edellä kuvatulla tavalla.